Kapten Volkonogovi põgenemine

"Kapten Volkonogovi põgenemine" on mängufilm, mis on valminud Venemaa, Eesti ja Prantsusmaa ühistööna.

Filmi valmimist toetasid Venemaa Föderatsiooni Kultuuriministeerium, Kaasaegse Kinematograafia Arendamise Sihtasutus Kinoprime, Euroopa Kinematograafia- ja Audiovisuaalteoste Kaastootmise ning Levitamise Fond Eurimages, Eesti Kultuuriministeerium ja Eesti Filmi Sihtasutus.

Sisu 
Filmi tegevus toimub Leningradis 1938. aastal. Filmi peategelane on kapten Fjodor Nikodimovitš Volkonogov, kes on teenistuses linna siseasjade regionaalosakonnas. Ühe tööpäeva hommikul on Volkonogov teel teenistusse tunnistajaks oma vahetu ülemuse, majori enesetapule, kes viskub peatse vahistamise kartusel oma kabineti aknast välja. Samal ajal algavad atesteerimise kutse ettekäändel osakonna töötajate väljakutsed, millele järgnevad vahistamised. Aimates eelseisvat ohtu, lahkub Volkonogov kiiruga osakonnast ja põgeneb linna.

Osakonna uus ülem major Golovnja määratakse ametirelvaga põgenenud kapten Volkonogovi püüdmise ja vahistamise grupi etteotsa. Esialgu õnnestub Volkonogovil vabadusse jääda. Öösel viivad tšekistid Volkonogovi, keda nad ära ei tunne, koos tänavatelt tabatud teiste juhuslike linlastega matma surnuid, kelleks osutuvad tema osakonna hukatud töötajad. Peale matmise lõppu ilmub müstilisel kombel hauast Volkonogovi sõber, kes teatab, et tema on nüüd koos ülejäänud hukatud tšekistidega põrgus, kus neid jäävad saatma igavesed piinad. Sõber ütleb Volkonogovile, et too saab surmajärgses elus igavest piina vältida vaid kahetsedes ja vähemalt ühelt süütult kannatanud inimeselt andestust saades.

Kavatses vältida mahalastud kolleegide saatust, tungib Volkonogov oma osakonna ruumidesse ja varastab sealt toimikud nende uurimisaluste isikute andmetega, keda ta oli koos oma ülemusega varem piinanud, et saada vajalikke ülestunnistusi. Pidevalt jälitajate eest põgenedes külastab Volkonogov tema poolt represseeritud inimeste omakseid, teatades, et kannatanud olid süütud inimesed ning anub sugulastelt andestust oma kuritegude eest. Kuid keegi ei taha talle andestada....

Mängufilmi treiler.

Osatäitjad 
 Juri Borissov – kapten Volkonogov
 Timofei Tribuntsev –	major Golovnja
 Aleksandr Jatsenko –	major Gvozdev
 Nikita Kukuškin – Veretennikov
 Vladimir Epifantsev –	polkovnik Žihharev
 Anastassia Ukolova –	Rajetška
 Natalia Kudrjašova –	Elizarova
 Dmitri Podnozov –	professor Elizarov
 Igor Savotškin –	onu Miša
 Viktoria Tolstoganova – Šteineri lesk

Esilinastus, festivalid, auhinnad
Esilinastus toimus 8. septembril 2021, Veneetsia filmifestivalil (Venice International Film Festival) Itaalias.
Film pretendeeris Veneetsias parima filmi peaauhinnale – Kuldlõvile. 
Film pälvis publikuauhinna Šotsis Kinotavri avatud filmifestivalil 2021. aastal.
Philadelphia rahvusvahelisel filmifestivalil sai parima mängufilmi auhinna oktoobris 2021. aastal.
Gijonis toimunud Hispaania rahvusvahelise filmifestivali raames 2021. aastal pälvis Natalja Merkulova parima naisrežissööri auhinna.
Londonis toimunud iga-aastase Venemaa filminädala raames auhinnati filmi Golden Unicorn Awardsiga kategooriates: parim film, parim stsenaarium ja parim meesnäitleja (Juri Borissov).
Venemaa filmiloojate ja filmikriitikute gildi auhind saadi 2021. aastal parima filmi kategoorias, parima meespeaosatäitja (Juri Borissov) ja parima naiskõrvalosatäitja (Natalia Kudrjašova) kategoorias.
Film osales: PÖFF-il (Pimedate Ööde filmifestivalil) Tallinnas 2021. aastal. 

Filmi esilinastust on lükatud Venemaal mitu korda edasi, viimati 2022. aasta sügiseks, kuid Venemaa kinodesse ei ole see senini jõudnud. Filmi näidati lühikest aega Moskvas kinoklubi "Художественный" sünnipäeva festivalil.

Viited

Välislingid 
Kapitan Volkonogov bezhal. andmebaasis IMDb.
Absurdpatriotismi põnevik "Kapten Volkonogovi põgenemine" vihjab, kuid ei ütle ja õrritab, kuid ei näita. www.kultuurikriitik.ee.
Mis juhtub, kui timukal ärkab südametunnistus? Eesti Ekspress, 11. jaanuar 2023.
Mees, kes ei saanud andeks, kuid suri vabana. Teater.Muusika.Kino. märts 2023.

2021. aasta filmid